Ucraina, Polonia și Regatul Unit vor să formeze o alianță trilaterală.
Ucraina, Polonia și Regatul Unit pregătesc un pact trilateral, a anunțat marți, șeful diplomației ucrainene. El a adăugat că pactul reprezintă un "nou format care nu este legat de geografia locală", ci de "principii comune", care se străduiește să consolideze securitatea, să dezvolte comerțul și este "pregătit pentru acțiuni concrete". Anunțul vine pe fondul creșterii tensiunilor dintre Kiev și Moscova.
Ucraina, Polonia și Regatul Unit intenționează să pună bazele unui pact trilateral, pentru a consolida securitatea regională, a declarat, marți, pe pagina sa de facebook, ministrul ucrainean de Externe, Dmytro Kuleba."Nu ne putem aștepta la siguranță și prosperitate cândva, în viitor, când vom deveni membri ai UE și NATO. Avem nevoie de ele astăzi", a postat, pe Facebook, ministrul ucrainean de Externe, potrivit agenției Anadolu, citată de Mehr News Agency.Acesta a menționat că informațiile nu sunt oficiale, însă, cele trei țări urmăresc să își consolideze proaspăta alianță trilaterală, în jurul căreia "grupează țări prietene". Oficialul ucrainean a citat mai multe formate de cooperare, pe care le consideră exemple "de succes" și care aduc Ucrainei "beneficii speciale", precum formatul de cooperare cvadripartită dintre miniștrii de Externe și ai Apărării din Ucraina și Turcia, cel al "triunghiului de la Lublin" cu Polonia și Lituania și cel al "trioului asociat", cu Georgia și Moldova.Kuleba a mai adăugat că pactul reprezintă un "nou format care nu este legat de geografia locală", ci de "principii comune", care se străduiește să consolideze securitatea, să dezvolte comerțul și este "pregătit pentru acțiuni concrete".Discuțiile vin pe fondul creșterii tensiunilor dintre Kiev și Moscova și a amenințării unei noi intervenții militare rusești. Prim-ministrul polonez, Mateusz Morawiecki, a susținut o conferință cu omologul său ucrainean, Denis Șmihal, la Kiev și a declarat că Polonia este pregătită să sprijine Ucraina în energie, apărare și ajutor umanitar și economic."Trăind aproape de un vecin precum Rusia, avem senzația că trăim la poalele unui vulcan", a spus Morawiecki, adăugând că "Varșovia va furniza Ucrainei muniție de artilerie, mortare, sisteme portabile de apărare aeriană și drone de supraveghere", informează Reuters."Sper ca în viitorul apropiat să putem lansa, oficial, un nou format regional de cooperare Ucraina-Polonia-Regatul Unit, în contextul agresiunii ruse. Ar trebui să semnăm un document trilateral privind cooperarea pentru consolidarea securității regionale", a spus prim-ministrul ucrainean, Denis Șmihal.Kuleba a spus că anunțul oficial al noului format este de așteptat să fie făcut în timpul vizitei omologului său britanic, Lis Truss, la Kiev, care a fost amânată din motive medicale. Ulterior, în cursul zilei de marți, premierul britanic, Boris Johnson, a ajuns în capitala ucraineană și a fost întâmpinat de către președintele Ucrainei, Volodimir Zelensky.Tensiunile dintre Rusia și NATO au crescut, în ultima vreme, deoarece Kievul și o parte din membrii Alianței și-au exprimat îngrijorarea cu privire la presupusa "concentrare" a trupelor rusești în apropierea granițelor cu Ucraina. Purtătorul de cuvânt al Kremlinului, Dmitri Peskov, a declarat că "Rusia nu face decât să își deplaseze trupele pe teritoriul său" și că "acest lucru nu reprezintă o amenințare pentru nimeni".